**Sian O’Callaghan** oli 22-vuotias brittiläinen nainen, joka katosi Swindonissa aamuyöllä 19. maaliskuuta 2011. Hänen ruumiinsa löydettiin viisi päivää myöhemmin Uffingtonista Oxfordshirestä. Lokakuussa 2012 taksikuski Christopher Halliwell tuomittiin O’Callaghanin murhasta elinkautiseen vankeuteen. O’Callaghanin murhan tutkinna yhteydessä löydettiin myös toisen, Halliwellin aiemmin murhaaman naisen ruumis.

Tapahtumien kulku
-----------------

Savernaken metsä, josta O’Callaghanin ruumista etsittiin 400 vapaaehtoisen voimin.
O’Callaghan lähti Swindonin keskustassa sijaitsevasta yökerhosta kello 2.52 kävelläkseen 800 metrin päässä sijaitsevalle hänen ja hänen poikaystävänsä Kevin Reapen asunnolle. Reape lähetti O’Callaghanille tekstiviestin 3.24, jolloin tämän puhelin oli myöhempien analyysien mukaan Savernaken metsässä 19 kilometrin päässä Swindonista. Aamulla kello 9.45 Reape ilmoitti poliisille O’Callaghanin kadonneen.

20. maaliskuuta poliisi pyysi yleisöltä havaintoja O’Callaghanista ja ilmoitti aloittaneensa etsinnät Savernaken metsässä. 22. maaliskuuta noin 400 vapaaehtoista osallistui etsintöihin metsässä. 23. maaliskuuta poliisi ilmoitti, että O’Callaghanin matkapuhelimen signaalien analysointi oli paljastanut useita "kuumia pisteitä", joita nyt tutkittaisiin. Wiltshiren poliisin rikosylikomisario Steve Fulcherin mukaan tutkinta eteni nyt nopeaan tahtiin ja koostui useista merkittävistä tutkintalinjoista. 24. maaliskuuta poliisi pyysi yleisöltä tietoja vihreästä Toyota Avensis -mallisesta taksista, joka oli nähty Swindonin ja Savernaken metsän välillä hieman O’Callaghanin katoamisen jälkeen.

Iltapäivällä 24. maaliskuuta poliisi pidätti Christopher Halliwellin, 47-vuotiaan swindonilaisen taksikuskin, epäiltynä kidnappauksesta. Samalla hänen taksinsa takavarikoitiin. Myöhemmin samana päivänä O’Callaghanin ruumis löydettiin läheltä Uffingtonia Oxfordshiressä. Halliwell itse oli opastanut poliisin O’Callaghanin ruumiin luokse. Halliwelliä vastaan nostettiin syyte murhasta 26. maaliskuuta.

Oikeudenkäynti
--------------

Swindonin maistraatinoikeus vangitsi Halliwellin 28. toukokuuta 2011. Hän ei hakenut vapauttamista takuita vastaan, ja kruununoikeus Bristolissa piti vangitsemisen voimassa. 31. toukokuuta 2012 kruununoikeudessa Prestonissa pidetyssä kuulemisessa Halliwell kielsi syyllistyneensä murhaan. 19. lokakuuta 2012 kruununoikeudessa Bristolissa pidetyssä oikeudenkäynnissä hän kuitenkin myönsi syyllisyytensä. Hänet tuomittiin elinkautiseen vankeuteen ilman ehdonalaisen vapauden mahdollisuutta 25 vuoteen. Kruununjuristi Dominic Grieve valitti tuomiosta valitustuomioistuimeen, joka 14. joulukuuta antamassaan ratkaisussaan ei kuitenkaan pitänyt 25 vuoden vähimmäisrangaistusta kohtuuttoman lievänä.

Becky Godden-Edwardsin murha
----------------------------

Halliwellin tultua pidätetyksi hän oli johdattanut poliisin myös toisen murhaamansa naisen, Becky Godden-Edwardsin ruumiin luokse. Godden-Edwards oli ilmoitettu kadonneeksi vuonna 2007; hänen perheensä oli kuitenkin menettänyt yhteyden häneen jo vuonna 2003. Syytteet tästä murhasta jouduttiin kuitenkin hylkäämään, koska rikosylikomasrio Fulcher ei ollut lukenut Halliwellille tämän oikeuksia tai antanut tämän puhua asianajajalle ennen murhan tunnustamista.

Vuonna 2014 Fulcherin todettiin syyllistyneen törkeään virkavelvollisuuden rikkomiseen, ja hän sai kirjallisen varoituksen. Myöhemmin samana vuonna hän irtisanoutui poliisista.

Vuonna 2016 Halliwelliä vastaan nostettiin syyte Becky Godden-Edwardsin murhasta. Syyskuussa 2016 hänet todettiin kruununoikeudessa Bristolissa syylliseksi murhaan ja tuomittiin elinkautiseen vankeuteen ilman ehdonalaisen vapauden mahdollisuutta.

Televisiosarja
--------------

Vuonna 2019 ITV esitti murhasta ja sen tutkinnasta kertovan kuusiosaisen televisiosarjan *A Confession*, jossa rikosylikomisario Steve Fulcheria esitti Martin Freeman. Suomessa sarjan esitti Yle TV1 maalis–huhtikuussa 2020 nimellä *Raastava tunnustus*.

Lähteet
-------

1. 1 2 3 4  Timeline: Sian O'Callaghan murder *BBC News*.  19.10.2012.  Arkistoitu 2.5.2022. Viitattu 2.5.2022. (englanniksi)
2. ↑  https://archive.ph/xGMyt *BBC News*.  22.3.2011.  Arkistoitu 2.5.2022. Viitattu 2.5.2022. (englanniksi)
3. ↑  Police 'very close' to finding missing Sian O'Callaghan *BBC News*.  23.3.2011.  Arkistoitu 2.5.2022. Viitattu 2.5.2022. (englanniksi)
4. ↑  Sian O'Callaghan search officers make taxi appeal *BBC News*.  24.3.2011.  Arkistoitu 2.5.2022. Viitattu 2.5.2022. (englanniksi)
5. ↑  Sian O'Callaghan search: Kidnap arrest made in Swindon *BBC News*.  24.3.2011.  Arkistoitu 2.5.2022. Viitattu 2.5.2022. (englanniksi)
6. ↑  Sian O'Callaghan found dead amid fears over second body *BBC News*.  24.3.2011.  Arkistoitu 2.5.2022. Viitattu 2.5.2022. (englanniksi)
7. 1 2 3  Peachey, Paul: Inside story: How a resourceful detective got Chris Halliwell to confess – but fell foul of the law *The Independent*.  20.10.2012.  Arkistoitu 2.5.2022. Viitattu 2.5.2022. (englanniksi)
8. ↑  Man charged with Sian O'Callaghan murder *BBC News*.  27.3.2011.  Arkistoitu 2.5.2022. Viitattu 2.5.2022. (englanniksi)
9. ↑  Sian O'Callaghan murder accused remanded in custody *BBC News*.  30.3.2011.  Arkistoitu 2.5.2022. Viitattu 2.5.2022. (englanniksi)
10. ↑  Christopher Halliwell admits Sian O'Callaghan murder *BBC News*.  19. lokakuuta 2012.  Arkistoitu 2.5.2022. Viitattu 2.5.2022. (englanniksi)
11. ↑  Morris, Steven: Appeal court rejects attempt to increase Chris Halliwell's murder sentence *The Guardian*.  14. jooulukuuta 2012. Viitattu 2.5.2022. (englanniksi)
12. ↑  Sian O'Callaghan police identify body found in Eastleach *BBC News*.  5.4.2011.  Arkistoitu 2.5.2022. Viitattu 2.5.2022. (englanniksi)
13. ↑  Morris, Steven: Christopher Halliwell led police to two bodies – then tried to evade trial *The Guardian*.  19.10.2012.  Arkistoitu 2.5.2022. Viitattu 2.5.2022. (englanniksi)
14. ↑  Becky Godden murder detective 'guilty of misconduct' *BBC News*.  22.1.2014.  Arkistoitu 2.5.2022. Viitattu 2.5.2022. (englanniksi)
15. ↑  Becky Godden misconduct detective Steve Fulcher keeps job *BBC News*.  23.1.2014.  Arkistoitu 2.5.2022. Viitattu 2.5.2022. (englanniksi)
16. ↑  Becky Godden misconduct detective Steve Fulcher resigns *BBC News*.  15.5.2014.  Arkistoitu 2.5.2022. Viitattu 2.5.2022. (englanniksi)
17. ↑  Harley, Nicola: Man charged with murder of Becky Godden Edwards *The Telegraph*.  30.3.2016.  Arkistoitu 2.5.2022. Viitattu 2.5.2022. (englanniksi)
18. ↑  Morris, Steven: Chris Halliwell found guilty of Becky Godden murder *The Guardian*.  19.9.2016.  Arkistoitu 2.5.2022. Viitattu 2.5.2022. (englanniksi)
19. ↑  Morris, Steven: Taxi driver Chris Halliwell given full life term for Becky Godden murder *The Guardian*.  23.9.2016.  Arkistoitu 2.5.2022. Viitattu 2.5.2022. (englanniksi)
20. ↑  Bley Griffiths, Eleanor: How did the real DI Steve Fulcher and the victims' families help shape ITV drama A Confession? *RadioTimes.com*.  30.9.2019.  Arkistoitu 2.5.2022. Viitattu 2.5.2022. (englanniksi)
21. ↑  Raastava tunnustus – tosipohjainen brittidraama kohtalokkaasta rikostutkinnasta  18.3.2020. Yleisradio.  Arkistoitu 2.5.2022. Viitattu 2.5.2022.